સૉશિઅલ મીડિયા ચર્ચામાં છે. અહીં આપણે ફેસબૂકની વાત નથી કરતા જે વિશ્વભરમાં ચૂંટણીને પ્રભાવિત કરવા માટે વિવાદમાં છે, પરંતુ તે સિવાય પણ આ સૉશિઅલ મીડિયા વપરાશકારોને જે જોઈએ છે તે નહીં, પરંતુ તેમને જે આપવું છે તે જ આપે છે; જેમ કે ફેસબુક પર ન્યૂઝફીડમાં તમે જેમની પૉસ્ટ સૌથી વધુ જોતા હો તેવી વ્યક્તિની પૉસ્ટ જ તમને દેખાયા કરે છે. સર્ચ કરતા ખબર પડે છે કે ન્યૂઝ ફીડમાં બે વિકલ્પ છે, સૌથી તાજેતરની પૉસ્ટ (જે તમને દેખાતી નથી) અને સૌથી લોકપ્રિય પૉસ્ટ (જે તમને દેખાયા જ કરે છે.) આ સૌથી તાજેતરની પૉસ્ટ એવી વ્યક્તિની હોઈ શકે છે જે તમારા ફેસબૂક ફ્રેન્ડ લિસ્ટમાં છે, પરંતુ તમે તેમની પૉસ્ટ વારંવાર જોતાં નથી કારણકે તમને દેખાતી નથી. આના પરિણામે આવી વ્યક્તિ તમારાથી દુઃખી થઈ શકે છે. ફેસબૂકની જ ઍપ હોવાથી ઇન્સ્ટાગ્રામ પર પણ આવું જ હતું. હતું એટલા માટે કે કદાચ હવે આવું નહીં રહે. થોડાં સપ્તાહ પહેલાં સાઉથ બાય સાઉથ વેસ્ટ (અમેરિકામાં મિડિયા, ફિલ્મ, સંગીત ઉત્સવ, અને પરિષદનો વાર્ષિક મેળાવડો છે જે દર વર્ષે માર્ચની મધ્યમાં થાય છે.) ઉત્સવમાં એવી અફવા ચાલી હતી કે ઇન્સ્ટાગ્રામ એક નવો વિકલ્પ લાવી રહી છે જેનાથી વપરાશકારો તારીખ, વર્ષ મુજબ ફીડ જોઈ શકશે (જોકે આમાં પણ તેમની મરજી હોય તો જ). ઇન્સ્ટાગ્રામે આ અહેવાલ નકારી કાઢ્યો હતો, પરંતુ હવે એવું લાગે છે કે તે તેને કદાચ સ્વીકારશે, કારણકે આ સપ્તાહે તેણે બે નવાં ટૂલ જાહેર કર્યા છે જે વપરાશકારોને સૌથી તાજેતરની સામગ્રી સાથે જોડશે.